Du oplyser ikke, om din mand har mere gæld, end han har aktiver – altså om han er insolvent. Når I er gift og har delingsformue – altså fælleseje – vil både din og din mands formue blive opgjort. Hvis I begge har positive formuer, vil du som ægtefælle kunne beholde halvdelen af jeres samlede nettoformue. Den anden halvdel vil falde i arv efter din mand og blive fordelt i overensstemmelse med jeres testamente. Der vil derfor formentlig også være noget arv til dig. Det betyder, at hvis du har råd til at beholde andelslejligheden, samtidig med at din mands kreditorer og hans øvrige arvinger får deres arv, vil der ikke være nogen, der tvinger dig til at sælge andelslejligheden. Hvis du ikke har råd til at beholde andelslejligheden, samtidig med at din mands kreditorer og de øvrige arvinger får deres arv, vil det være nødvendigt at sælge lejligheden. Hvis din mand har mere gæld, end han har aktiver – altså hvis han er insolvent – vil din positive nettoformue blive opgjort, og du skal betale halvdelen til din mands dødsbo og dermed hans kreditorer, da I har delingsformue. Du vil derfor kun kunne beholde andelslejligheden, hvis du har råd til det, samtidig med at du betaler halvdelen af din positive nettoformue til din mands dødsbo. Hvis din mands dødsbo er insolvent, vil hans bo ikke skulle betale noget til dig, og der vil ikke blive udbetalt arv til hverken dig eller de øvrige arvinger. For at sikre dig i tilfælde af din mands død, vil jeg anbefale, at I opretter en ægtepagt med fuldstændigt særeje. På den måde har man mulighed for at sikre sig ved dødsfald, hvis den ene ægtefælle har gæld. Jeg vil anbefale jer at kontakte en advokat, som kan hjælpe med at udforme ægtepagten, så den passer præcis til jeres økonomiske forhold, herunder hvem der ejer andelslejligheden. Hvis du er begunstiget på din mands livsforsikring, vil livsforsikringen gå til dig uden om dødsboet. Det betyder, at pengene bliver udbetalt til dig direkte, og din mands kreditorer kan ikke kræve nogle af disse penge.